100 രാജ്യങ്ങള് സന്ദര്ശിച്ചിട്ടില്ല, തനിക്ക് പാസ്പോര്ട്ട് ഇല്ലെന്ന് മോന്സന്: തന്റെ അക്കൗണ്ടില് 176 രൂപയെയുള്ളൂവെന്ന് മൊഴി കൊച്ചി: തന്റെ ബാങ്ക് അക്കൗണ്ടില് ആകെയുള്ളത് 176 രൂപ മാത്രമെന്ന് മോന്സന് മാവുങ്കലിന്റെ മൊഴി. സ്വന്തമായി ഒരു അക്കൗണ്ട് മാത്രമെ തനിക്ക് ഉള്ളൂവെന്നും മോന്സന് പറഞ്ഞു. മകളുടെ കല്യാണവുമായി ബന്ധപ്പെട്ട ചെലവിന് മൂന്ന് ലക്ഷം രൂപ സുഹൃത്തായ ജോര്ജില് നിന്നും കടം വാങ്ങി. കൂടെയുള്ളവര്ക്ക് ആറ് മാസമായി ശമ്ബളം നല്കിയിട്ടില്ലെന്നും മോന്സന് മാവുങ്കല് പറഞ്ഞു. പാസ്പോര്ട്ട് ഇല്ലാതെയാണ് മോന്സന് പ്രവാസി സംഘടനാ രക്ഷാധികാരിയായത്. ഇന്ത്യയ്ക്ക് പുറത്തേക്ക് ഇതുവരെ സഞ്ചരിച്ചിട്ടില്ല. 100 രാജ്യങ്ങള് സന്ദര്ശിച്ചു എന്നത് വെറുതെ പറഞ്ഞതാണെന്നും മോന്സന് ക്രൈംബ്രാഞ്ചിന് മൊഴി നല്കി. അതേസമയം മോന്സന് നാല് കോടി രൂപ വാങ്ങിയതിന് തെളിവുണ്ടെന്ന് ക്രൈംബ്രാഞ്ച് വ്യക്തമാക്കി. മോന്സന് വാങ്ങിയതിലേറെയും പണമായാണ്. സഹായികളുടെ അക്കൗണ്ടിലും നിക്ഷേപിച്ചു. ഇവരുടെ അക്കൗണ്ട് ക്രൈംബ്രാഞ്ച് പരിശോധിക്കും. മോന്സന്റെ ശബ്ദ സാംപിള് ശേഖരിക്കുമെന്നും ക്രൈംബ്രാഞ്ച് അറിയിച്ചു. പണം ആവശ്യപ്പെടുന്ന ഫോണ് സംഭാഷണങ്ങള് പരിശോധിക്കാനാണിത്. ചോദ്യം ചെയ്യലിന്റെ ആദ്യ ദിവസം മോന്സന് സഹകരിച്ചിരുന്നില്ല. പല ചോദ്യങ്ങള്ക്കും അദ്ദേഹം മറുപടി നല്കിയിരുന്നില്ലെന്നാണ് വിവരം. മോന്സന്റെ സഹായികളുടേയും അംഗരക്ഷകരുടേയും മൊഴി ശേഖരിച്ചിട്ടുണ്ട്. സാമ്ബത്തിക ഇടപാടുകളെ കുറിച്ച് തങ്ങള്ക്ക് അറിവില്ലെന്നും മോന്സന് തട്ടിപ്പ് കാരനാണെന്ന് അറിഞ്ഞിരുന്നില്ലെന്നുമാണ് ഇവര് മൊഴി നല്കിയത്. 2500 രൂപയ്ക്ക് ദിവസ കൂലിയ്ക്കാണ് അംഗരക്ഷകരെ നിയമിച്ചിരുന്നത്. തോക്കുധാരികളായ 12ഓളം അംഗരക്ഷകര് മോന്സനൊപ്പം ഉണ്ടായിരുന്നു, ഇവരുടെ പക്കലുണ്ടായിരുന്നത് കളിത്തോക്കാണെന്നും ഉദ്യോഗസ്ഥര് പറഞ്ഞു.